b'\n_START_ARTICLE_\nDu\xc5\xa1an Spasojevi\xc4\x87\n_START_SECTION_\nBiografija\n_START_PARAGRAPH_\nDu\xc5\xa1an Spasojevi\xc4\x87 je bil rojen 16. julija 1968 v Retkoceru, vasi na jugu Srbije blizu meje s Kosovom. Kazniva dejanja, kot so bile kraje avtomobilov in preprodaja drog, je za\xc4\x8del izvr\xc5\xa1evati \xc5\xbee v mladosti. S svojim dobrim prijateljem Miletom Lukovi\xc4\x87em "Kumom" je v sredini 1990. let osnoval Zemunski klan, ki je pod njegovim vodstvom dosegel vrh mo\xc4\x8di v letih od 2000 do 2003. Potem ko je Zemunski klan 12. marca 2003 izvedel atentat na predsednika vlade Zorana \xc4\x90in\xc4\x91i\xc4\x87a, je srbska policija za\xc4\x8dela intenzivno akcijo, znano kot "operacija Sablja", usmerjeno proti atentatorjem in organiziranemu kriminalu nasploh. Spasojevi\xc4\x87 je bil skupaj z Lukovi\xc4\x87em ubit 27. marca 2003 v spopadu s policijo, potem ko sta se z oro\xc5\xbejem posku\xc5\xa1ala upreti aretaciji.'